Projektas

**ŠILUTĖS RAJONO SAVIVALDYBĖS**

## ADMINISTRACIJOS DIREKTORIUS

# ĮSAKYMAS

**DĖL DIENINIŲ VAIKŲ VASAROS POILSIO STOVYKLŲ**

# PROGRAMŲ FINANSAVIMO TVARKOS APRAŠO

# PATVIRTINIMO IR KONKURSO SKELBIMO

2017 m. kovo d. Nr. A1-

### Šilutė

Vadovaudamasis Vietos savivaldos įstatymo 18 straipsnio 1 dalimi, 29 straipsnio 8 dalies 2 ir 4 punktais, Šilutės rajono savivaldybės tarybos 2017 m. vasario 23 d. sprendimu Nr. T1-581 „Dėl Šilutės rajono savivaldybės 2017 metų biudžeto patvirtinimo“, Administracijos direktoriaus 2017 m. kovo 6 d. įsakymu Nr. A1-252 „Dėl mokinių nemokamo maitinimo mokyklose lėšų dydžio nustatymo“ ir siekdamas plėtoti vaikų socializacijos galimybes per mokinių vasaros atostogas:

1. T v i r t i n u Dieninių vaikų vasaros stovyklų programų finansavimo tvarkos aprašą (pridedama).

2. S k e l b i u iki 2017 m. kovo 31 d. Dieninių vaikų vasaros stovyklų programų finansavimo konkursą.

3. P r i p a ž į s t u netekusiu galios Šilutės rajono savivaldybės administracijos direktoriaus 2016-02-26 įsakymą Nr. A1-233 „Dėl Vaikų vasaros poilsio organizavimo tvarkos aprašo patvirtinimo ir konkurso skelbimo“.

Administracijos direktorius Sigitas Šeputis

Virgilijus Pozingis

2017-03-

Birutė Tekorienė

2017-03-15

Vita Stulgienė

2017-03-15

Živilė Targonskienė

2017-03-15 G

Parengė

Vida Kubaitienė

2017-03-14

PATVIRTINTA

Šilutės rajono savivaldybės

Administracijos direktoriaus 2017 m.

įsakymų Nr. A1-

**DIENINIŲ VAIKŲ VASAROS POILSIO STOVYKLŲ**

**PROGRAMŲ FINANSAVIMO TVARKOS APRAŠAS**

I. BENDROSIOS NUOSTATOS

1. Dieninių vaikų vasaros poilsio stovyklų programų Šilutės rajono savivaldybėje tvarkos aprašas (toliau – Aprašas) nustato vaikų vasaros poilsio stovyklų programų (toliau – Programos) konkurso organizavimo, vertinimo, dalinio finansavimo, įgyvendinimo, atsiskaitymo už gautų lėšų panaudojimą bei veiklos ir finansinę priežiūrą.

2. Konkurso tikslas – plėtoti vaikų socializacijos galimybes mokinių vasaros atostogų metu.

3. Konkurso uždaviniai:

3.1. užimti kuo daugiau Šilutės rajono vaikų dieninėse vasaros poilsio stovyklose;

3.2. skatinti turiningą vaikų vasaros poilsį, sudarant sąlygas mokinių saviraiškai, įvairiapusiam ugdymui bei sveikai gyvensenai;

3.3. sudaryti kuo palankesnes sąlygas socialiai remtinose ar socialinės rizikos šeimose gyvenančių vaikų užimtumui vasaros metu.

4. Dieninė stovykla – tai stovykla skirta vaikų poilsiui, kryptingam užimtumui, neformaliajam švietimui ir sveikatai stiprinti, turinti vaikų poilsiui ir maitinimui pritaikytas patalpas.

5. Stovyklos gali būti įvairių krypčių: bendro pobūdžio, kūrybinės, meninės, kraštotyrinės, ekologinės, sportinės, turistinės, mokslinės, istorinės, kalbų mokymo, konfesinės, mišrios (pvz., kūrybinės-meninės, kraštotyrinės-istorinės ir pan.) ir kitos.

6. Programos vykdomos vadovaujantis Lietuvos Respublikos įstatymais, Vyriausybės nutarimais, kitais teisės aktais, nustatančiais su vaikų ugdymu, sveikata, saugumu ir higiena bei savivaldybės skirtų lėšų panaudojimu susijusias normas, ir šiuo Aprašu.

II. PROGRAMŲ KONKURSO ORGANIZAVIMAS

7. Vaikų vasaros poilsio stovyklų programų konkursą organizuoja Šilutės rajono savivaldybės administracija. Informacija apie konkursą skelbiama Šilutės rajono savivaldybės administracijos Švietimo skyriaus interneto svetainėje <http://silute.kryptis.lt/svietimas/> bei renginių plane. Programų paraiškas rengėjai teikia Švietimo skyriui.

8. Vasaros poilsio stovyklų programos skiriamos Šilutės rajono savivaldybės mokiniams.

9. Programų teikėjai ir vykdytojai gali būti Šilutės rajono savivaldybės švietimo įstaigos.

10. Įstaiga gali pateikti tik vieną paraišką, išimtis taikoma įstaigoms, kurios turi skyrius.

11. Socialiai remtinų šeimų vaikams, poilsiaujantiems mokyklos organizuojamose dieninėse stovyklose, maitinimui (pusryčiams, pietums, pavakariams) skiriama vienam mokiniui vienai dienai 2,72 eurų.

12. Konkursui privaloma pateikti šiuos dokumentus:

12.1. užpildytą dieninių vaikų vasaros poilsio stovyklų programų konkurso paraišką (1 priedas);

12.2. preliminarų mokinių, gaunančių socialinę paramą, sąrašą, pasirašytą vadovo ir patvirtintą įstaigos antspaudu;

12.3. Programos vadovo gyvenimo aprašymą (CV);

12.4. Rekomendacijas.

13. Papildomai galima pateikti vaizdinę medžiagą (straipsniai ir atsiliepimai, ne daugiau kaip 4 lapus).

14. Paraiška teikiama susegta 1 egzemplioriu. Kiekvienas paraiškos ir papildomos medžiagos puslapis turi būti sunumeruotas. Ant kopijų turi būti kopijų tikrumo žyma.

III. PROGRAMŲ VERTINIMAS

 15. Programoms įvertinti sudaroma komisija, kurią Švietimo skyriaus teikimu tvirtina Savivaldybės administracijos direktorius.

 16. Komisija nagrinėja konkursui pateiktas Programas, priima sprendimą dėl Programų finansavimo ir teikia siūlymus Savivaldybės administracijos direktoriui dėl finansavimo skyrimo.

 17. Kiekviena Programa vertinama pagal šiuos kriterijus:

 17.1. atitikimas projektinės paraiškos bendriesiems reikalavimams (programos pagrindimas, tikslų aiškumas, realumas, metodų tinkamumas ir veiksmingumas, siektinų rezultatų konkretumas);

 17.2. sąmatos pagrindimas ir tikslingumas, atitikimas programoje numatytų priemonių įgyvendinimui;

 17.3. numatytas papildomas finansavimas;

 17.4. veiklų konkretumas ir nuoseklumas, atitikimas laukiamiems rezultatams; patirties sklaidos, informacijos viešinimo numatymas.

 18. Paraiška nevertinama jei praėjusiais metais teikėjas laiku neatsiskaitė už Programai skirtų lėšų panaudojimą ir veiklą.

IV. PROGRAMŲ FINANSAVIMAS

19. Programos finansuojamos Savivaldybės administracijos direktoriaus įsakymu iš savivaldybės biudžeto.

20. Šilutės rajono savivaldybės administracijos direktorius pasirašo sutartis (2 priedas) su Programų vykdytojais ir pavedimu perveda jiems lėšas.

21. Programos vadovas ir vykdytojai bei Programą vykdančios institucijos vadovas teisės aktų nustatyta tvarka turi užtikrinti tinkamą Programai skirtų lėšų panaudojimą. Už skirtų tikslinių lėšų naudojimą ne pagal paskirtį Programos vadovas ir vykdytojai bei Programą vykdančios institucijos vadovas atsako teisės aktų nustatyta tvarka.

V. PROGRAMŲ ĮGYVENDINIMAS

22. Programos vaikų vasaros poilsiui organizuoti gali būti vykdomos rajono savivaldybės švietimo įstaigose ir kitose institucijose, kurių patalpos ir aplinka pritaikyta tokiai veiklai; stovyklavietėse, kuriose sudarytos sąlygos palapinėms, laikiniems ar mobiliems nameliams statyti, higienos poreikiams tenkinti, laužui kurti, atliekoms sudėti.

23. Vasaros stovyklos (pamainos) trukmė – nuo 5 iki 18 kalendorinių dienų.

24. Programos vadovas ir vykdytojai skiriami institucijos, vykdančios Programą, vadovo įsakymu.

25. Vasaros poilsio stovykloje ne daugiau kaip 15 vaikų grupei skiriamas vienas vadovas.

26. Programos vadovas ir/ar vykdytojas(-ai) privalo turėti pedagogo kvalifikaciją.

27. Programų vadovai ir vykdytojai įstatymų nustatyta tvarka atsako už poilsiaujančių vaikų saugumą, sveikatos priežiūrą, higienos sąlygas ir poilsio organizavimo kokybę bei skirtų lėšų tinkamą panaudojimą.

28. Programas vykdantys asmenys privalo turėti vardinius Programose dalyvaujančių vaikų sąrašus.

VI. ATSISKAITYMAS UŽ GAUTŲ LĖŠŲ PANAUDOJIMĄ, ATSAKOMYBĖ IR

PROGRAMŲ PRIEŽIŪRA

29. Programų vykdytojai iki einamųjų metų liepos 5 dienos Šilutės rajono savivaldybės administracijos Centralizuotos buhalterijos skyriui pateikia biudžeto išlaidų sąmatos įvykdymo ataskaitą pagal formą Nr. 2, patvirtintą Lietuvos Respublikos finansų ministro 2014 m. lapkričio 28 d. įsakymu Nr. 1K-407.

30. Pasibaigus Programoms iki einamųjų metų rugsėjo 10 d., vykdytojai Šilutės rajono savivaldybės administracijos Švietimo skyriui pateikia Programos veiklos ataskaitą (pagal 3 priedą).

31. Programų vykdytojai grąžina rajono savivaldybei Programoms skirtas ir nepanaudotas lėšas iki einamųjų metų liepos 5 dienos.

32. Programų vykdytojams skirtas lėšas naudojant ne pagal paskirtį, Švietimo skyrius gali koreguoti Programoms skiriamų lėšų sumą arba siūlyti rajono savivaldybės administracijos direktoriui priimti sprendimą dėl sutarties su Programų vykdytojais nutraukimo ir pareikalauti nedelsiant grąžinti pervestas lėšas.

33. Programas vykdančių įstaigų ir organizacijų veiklą koordinuoja ir įgyvendinimo priežiūrą vykdo Šilutės rajono savivaldybės administracijos Švietimo skyrius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_